b'\n_START_ARTICLE_\nFinn Mac Cool\n_START_PARAGRAPH_\nFinn Mac Cool keltski je junak irskoga podrijetla. Postao je vo\xc4\x91a Fenijanaca, mo\xc4\x87nih ratnika koji su \xc5\xa1titili irskoga kralja od osvaja\xc4\x8da. Svoju veliku mudrost stekao je \xc4\x8darolijom. Njegova ljubomora mo\xc5\xbee biti stra\xc5\xa1na.\n_START_SECTION_\nFinnovo ro\xc4\x91enje\n_START_PARAGRAPH_\nFinn je sin vo\xc4\x91e Fenijanaca Cumala i mlade \xc5\xbeene imenom Hurna. Cumal je iz ljubavi oteo Hurnu, ali se njezina obitelj osjetila uvrije\xc4\x91enom i odlu\xc4\x8dila ga ubiti. Hurna stoga zamoli druide da potajno odgoje njezino dijete.\n_START_SECTION_\n\xc4\x8carobni losos\n_START_PARAGRAPH_\nJedan od tih druida, imenom Finegas, godinama je sanjao da ulovi \xc4\x8darobnog lososa koji daje mudrost. Jednoga dana doista je to i uspio. "Ispeci ga!" zapovjedi Finnu. "Ali ne smije\xc5\xa1 pojesti ni mrvicu te ribe." Finn poslu\xc5\xa1a, ali, okre\xc4\x87u\xc4\x87i ribu na vatri, ope\xc4\x8de si prst. Poli\xc5\xbee ranu na kojoj je ostao i komadi\xc4\x87 lososove ko\xc5\xbee. I tako je, nehotice, dobio svu mudrost koju \xc4\x8darobni losos daje.\n_START_SECTION_\nFinnova ljubomora\n_START_PARAGRAPH_\nFinn postane hrabar ratnik i naslijedi svog oca na mjestu vo\xc4\x91e Fenijanaca. U dobi kada je ve\xc4\x87 gotovo bio starac, odlu\xc4\x8di o\xc5\xbeeniti mla\xc4\x91ahnu princezu Grainne. Grainne odbije njegovu bra\xc4\x8dnu ponudu i pobjegne s mladim Diarmaidom. Finn i Fenijanci dugo su progonili zaljubljeni par. Jednoga dana, Diarmaid je ranjen u lovu na vepra. Mogao ga je spasiti samo Finn svojim \xc4\x8dudotvornim mo\xc4\x87ima, ako mu u rukama donese vodu. Finn ode potra\xc5\xbeiti vodu, ali ga, u trenutku kad ju je trebao dati Diarmaidu, obuzme silna ljubomora. Pusti, dakle, da voda iscuri na zemlju, a Diarmaid ispusti du\xc5\xa1u.'